1998. aastal, kolmandatel vabadel valimistel tuli võimule vahepeal tugevaimaks paremtsentristlikuks jõuks kasvanud Noorte Demokraatide Liit ehk FIDESZ. Sel perioodil peeti Ungarit rahvusvaheliselt pea igas valdkonnas üheks juhtivaks EL-i kandidaatriigiks. Nende aastate jooksul suutis Ungari tagasi maksta ka märkimisväärse osa riigi välislaenust. Nelja eduka valitsemisaasta ja suhteliselt kõrge populaarsuse kiuste kaotasid kodanlikud jõud 2002. aastal valimised. Kaotuse põhjustena mainiti sotsialistide paremat organiseeritust ja laimule ja ebareaalsetele lubadustele toetunud valimiskampaaniat, mida juhtisid väljapaistvad välismaa (Ameerika ja Iisraeli) spetsialistid ja millele parempoolsed ei osanud adekvaatselt reageerida.